AVAGY

BEVEZETÉS A KATZENJAMMEROLÓGIÁBA

AVAGY

A MÁSNAPOSSÁG KULTÚRTÖRTÉNETE

ÉS GASZTRONÓMIÁJA

AVAGY

SÜSSÜNK-FŐZZÜNK ZÁKÁNYOSAN!

A Jaj a legyőzötteknek és a Nagy macskajajkönyv című sikerkönyvek javított, agyonbővített kiadása 77 recepttel

részlet

Harmadik, bővített kiadás

© Cserna-Szabó András és Darida Benedek, 2025

© Helikon Kiadó, Budapest, 2025

Borítóterv és layout © Palásti Kovács András

Minden jog fenntartva

HASZNÁLATI UTASÍTÁS

1. Félreértések elkerülése végett: ez a könyv nem kívánja népszerűsíteni az alkoholfogyasztást!

2. A szerzők mértékletes és minőségi szeszélvezetre buzdítják olvasóikat, valamint arra, hogy soha ne veszítsék el humorérzéküket. Vagy ha esetleg nem rendelkeznének ilyennel, azonnal szerezzenek be egyet!

3. A közölt receptek egyike-másika ártalmas lehet az egészségre. Hogy melyek ezek a receptek, azt az olvasó könnyen eldöntheti. Ha például a hozzávalók között csótányt vagy korpásodás elleni hajszeszt talál, kezdhet gyanakodni. Ezeket a recepteket ne készítse el és ne fogyassza el!

(a szerzők)

TARTALOM

BEVEZETŐ
„jéghidegen, a forró életre gondolva”

A bódulat reciprokja

ÓKOR
„háromra két vegyíték”

Az athéni bögöly és a hellén viceházmester

Sej-haj, denevér, bennünk van a tigrisvér

Nero, a véres piás

A fehéret köpők

ELSŐ EPIZODIKUS ELMÉLKEDÉS – A VÉRRŐL
„vért ne fogyasszatok, mert a vér a lélek”

Piros Arany

KÖZÉPKORBÓL RENESZÁNSZBA
„úgy ittak, mint potykái a tónak”

A hordón lovagló kútfő

Mondj búcsút az észnek

Minden szomjas

Dobzódások Transylvániában

MÁSODIK EPIZODIKUS ELMÉLKEDÉS – A NŐKRŐL
„a deszkánál is laposabbra nyom”

Rozsdás szögek

XIX. SZÁZAD ÉS A XX. ELEJE
„ez a méreg megmarad minden erünkben”

A belley-i bíró és a kakasprézli

Az angol ópiumevő és az isteni élvezet mélye

Pálinkás jóreggelt, geróf uram!

Kurzív doktor utolsó gósnyája

A skieni hattyú és az élet vize

Az elátkozott angyalka és a zöld tündér

A csúszómászók iszapjában

HARMADIK EPIZODIKUS ELMÉLKEDÉS – A MAGYAR POÉTÁKRÓL
„látom a másvilágot”

Az idegek perverz bűvészmutatványa

K. UND K.
„mindennek fuccs a vége, boldogságom ágyő”

Szerelemmel a halál ellen

Kocsmabútorok a Kehelyből

Féregnek ébredni

KÉT VILÁGÉGÉS KÖZÖTT
„mint egy nyári ruha mellénye: rövid és céltalan”

Noah Bertinus ámokfutása

Hakici-sinkici és heringsmauz

Krúdy-katzenjammer, morális másnaposság, halálos hangover

A permanens szeszforradalom

Az öreg halász és a tengernyi daiquirí

NEGYEDIK EPIZODIKUS ELMÉLKEDÉS – A ZUGIVÓKRÓL
„mintegy mulatságképpen a vodka mellé”

A faszesz enyhe mellékíze

HIDEGHÁBORÚ — Nyugati oldal
„ahová az álmok szárnyalnak”

A kígyó szárnya

A kreténség Mozartja

Prairie Octopus

HIDEGHÁBORÚ — Keleti oldal
„az ivás a génjeimben van”

Szadko, a gazdag vendég

Mágikus másnap a Tigrisben

HIDEGHÁBORÚ — Kompország
„a valósággal való kapcsolat megszakadása”

Vita Illuminativa

A porcsalmai zombifejedelem

ÖTÖDIK EPIZODIKUS ELMÉLKEDÉS – A HÚSLEVESRŐL
„a lélek pongyolát húz”

A Megváltás Veleje

MUZSIKÁSOK, LABDAZSONGLŐRÖK, CSEPŰRÁGÓK
„szeretem a pénzt, a bort, a dicsőséget”

Tercel a Kaszás

3/2

Ollie utolsó csehója

Piás szakács a Ledéren

HATODIK EPIZODIKUS ELMÉLKEDÉS – A DETEKTÍVEKRŐL
„Lerészegedtem. Szándékosan és csúnyán”

Lófasz és Szopás

JÖVENDŐ
„ne ess pánikba”

Pángalaktikus Gégepukkasztó

A katzenjammer varázstalanítása

NÉVMUTATÓ

KOCSMAMUTATÓ

RECEPTMUTATÓ

KÉPEK FORRÁSA

BEVEZETŐ „jéghidegen, a forró életre gondolva”

A BÓDULAT RECIPROKJA

A szerzők merész vállalkozásba fognak. Elindulnak a katzenjammer-kutatás sztrádáján, ami valójában egyetlen félelmetes hajtűkanyar. Az érem másik oldala, a sötét erő. Másnaposság és alkímia. A kínai lóagytól a KGB RU-21 piruláján át egészen a gyógyító halálig.

„HAJTŰKANYAR: kockázatos vállalkozás. Hajtűkanyarból kisodródni: kicsapongás, annak összes kellemetlen következményeivel együtt; tivornyázás utáni másnaposság.”

egy álmoskönyvből

Vajon mitől olyan titokzatos a másnaposság? Miért tűnik rejtélyesnek, kiismerhetetlennek, megfejthetetlennek, már-már mágikusnak?

Talán mert a mámor rokona. A mámor az ő szülőanyja, s az alma rendszerint nem esik messze a fájától. A macskajaj az érem másik oldala, a sötét erő, a bódulat reciprokja.

Nem tudjuk, pontosan milyen idős a mámor. Valószínűleg éppen olyan öreg, akár a föld. És a katzenjammer csupán pár órával fiatalabb. S mióta másnaposság létezik, azóta keresi az ember ellene a gyógyírt. Oly ádáz buzgalommal, mint alkimisták az aranyat.

Próbáljunk meg némi ízelítőt adni ebből az ősi és ádáz buzgalomból!

Vigyázat: ezeregy javallat létezik, s valószínűleg egyik sem tökéletes, főleg nem egyetemes!

Az ókori Kína részegesei lóagyat fogyasztottak az átszeszelt éjszaka után, az egyiptomiak pedig úgy gondolták, csakis a főtt káposzta védi meg őket az ivászat utáni macskajajtól. (Lehet, hogy mi, magyarok mégsem a hunoktól, a szkítáktól vagy a pártusoktól, hanem az egyiptomiaktól származunk?) Az asszírok az őrölt fecskecsőr és a mirha keverékében hittek, a régi rómaiak a sült kanáriban. Dél-Amerikában a warao indiántörzs asszonyai a macskajajos férjeket függőágyba kötözték, gondolták, így hamarabb elpárolog másnapos spleenjük.

Puerto Ricóban citromot dörzsölnek hónaljukba, és ettől várnak javulást. Haitin tizenhárom fekete fejű gombostűt kell a másnaposságot okozó szesz dugójába szúrni, Szingapúrban a ginszenggel ízesített fűszeres levest tartják hatékony szernek, Mongóliában olyan paradicsomlével enyhítik az alkohol következményeit, melyben egy birka szeme úszik, Koreában pedig égerfatea a gyógyír.

Az amerikaiak a „préripolipban” találták meg a tökéletes gyógyszert (nyers tojássárgája, ketchup, bors, Worcestershire-szósz), ami enyhén szólva is brutális öngyilkosságnak tűnik, nem csak másnaposan (lesz még róla szó). A mexikóiak főtt pacalt burkolnak zákányos állapotban (vö. román pacalcsorba, erről is hosszan olvashat még a későbbiekben a kiszáradt szájú olvasó).

A finnek a hering–vodka–szauna szentháromságában hisznek. Az angyalfű, más néven angelika északi növény: Skandináviában, Grönlandon és Izlandon él, nedves réteken nő, mézben eltéve elsősorban az idősebbek értékelik erősítőszerként, és túlzott alkoholfogyasztás után is ajánlják a gyökér rágását.

A hollandok nyers halat harapnak, az oroszok pedig uborkalevest és savanyú káposztát fogyasztanak szesztől szétbombázott állapotban. Ha már a ruszkiknál tartunk, említsük meg a KGB által kikísérletezett csodaszert, a RU–21 pirulát, mely sohasem került kereskedelmi forgalomba, csakis a másnapos spiclik gyógyszeréül szolgált.

Ditte és Giovanni Bandini babonákról írt lexikona szerint a másnaposság ellen egyetlen megoldás létezik: ametisztet kell viselnünk (a görög améthüsztosz jelentése: „nem mámoros”). Eduard Mörike pedig úgy tudja: „azért viselik oly szívesen világi és egyházi urak az ujjukon (mármint az ametisztgyűrűt), mert a bornak nehéz gőzét a fejükből kiűzi, mert már kezdettől az ellen hat, hogy az enyhe spicc a lelket megérintse”.

A régi britek keserűmandulás angolnát fogyasztottak hangover idején, ez állítólag „felszívta” a fölös szeszt. A híres oxfordi tudós, a királyi család orvosa, John of Gaddesden Rosa Medicinae című műve (XIV. század eleje, az első angol nyelvű orvosi tankönyv) azt javasolja, hogy a macskajajos asszonyok a melleiket, a katzenjammeres urak a heréiket mossák le sóval és ecettel. A középkori írek nedves homokba bújtak másnaposan (az ún. struccmódszer), a mai Olaszország egyes részein pedig szárított bikapéniszt rágcsáltak zákányosság ellen.

Mario Vargas Llosa Julia néni és a tollnok című regényében elárulja a perui trükköt: csípős tengeri kagylók és hideg sör. Íme, máris megérkeztünk a katzenjammerológia egyik alapfogalmához, a gyógysörhöz, melyről Bozsik Péter sörszótára azt mondja: „fn – Olyan sör vagy sörök, amelyek a túlzott szeszfogyasztás után (lsd. még: alkoholmérgezés, macskajaj, másnaposság) gyógyító hatással bírnak a beteg gyomorra. A fokozatos kijózanodás elvének egyik fő alapanyaga. (Szakirodalom: Hajnóczy Péter összes művei)” (Természetesen mind a gyógysörről, mind Hajnóczyról lesz még szó a későbbiekben.)

Jó dolog a gyógysör, csak azután át ne lendüljünk a ló másik oldalára, ahol megint a mámort találjuk. A másnaposság újabb és újabb szeszekkel való gyógyításának veszélyeire Švejk tisztiszolga hívja fel tábori lelkésze figyelmét (igen, arról az Otto Katzról van szó, aki szerint a macskajajos gyomorra csupán a tiszta diópálinka jelent megoldást), s magyarázza el az ún. „ringlispílmódszer” lényegét. (Ezt a metódust a könyv Hemingwayről szóló fejezetében fogjuk bővebben tárgyalni.)

Byron katzenjammerológiai elmélete sem áll ettől távol: szerinte a megtépett lelken csakis a rum és az igaz hit segít.

Vitéz felsőtivornyai tivornyai Tóth Franyó kedves népe, a tantrikus suldávok trakhoo schoortól (fekete retekből erjesztett fehérbor), čaafrang stroonktól (kátrányalapú, horizontális égetett szesz) és khaarfeez strnkttől („hosszú gondolat” – erjesztett töpörtyűszörp) keletkezett macskajajukat klokk shüülkkel (másnapos reszketős) orvosolják, melyhez pirított fácánrecehártyát rágcsálnak. Érdekes adalék, hogy a suldávok a hosszú gondolatot a február 31-ei nemzeti ünnepen három és fél literes üvegből kortyolják, és „Schhhbř ooj!” kiáltás közben megfogják partnerük bokáját, erősen megrázzák, majd azt éneklik: „Az én kedvesem más kezében maradt, / ha nincs autó, kéznél van a láb, jöjj el Európa!”

Koreai tudósok a közelmúltban kidolgozták az ún. kétszerszarós módszert. Nem vicc, tényleg. Idézzük az erről szóló sajtóbeszámolót: „A másnaposságot az alkohol (azaz az etanol) bomlástermékei okozzák. Ennek a lebontását két enzim segíti a szervezetünkben, a folyamat során pedig a legnagyobb problémát az acetaldehid felhalmozódása jelenti a testünkben. Ha túl gyorsan vagy túl sokat iszunk, a feldúsuló acetaldehid kifejti mérgező hatásait: ekkor jönnek a másnaposság jól ismert tünetei, a fejfájás, hányás, szédülés, hányinger. […] A koreai kutatók hipotézise az volt, hogy az acetaldehid kiürülését lassítja a béltartalomban található lassan felszívódó alkohol is. Ha ez kiürül, gyorsulhat a józanodás, és múlhatnak a másnaposság tünetei. A bizonyításhoz humán vizsgálatot indítottak, amelyben négy önkéntes vett részt. Első lépésként megittak nagyjából 4-5 dl vodkát (pontosan 2,5 g/testsúlykilogramm etanolt). A kutatásban végig mérték a vér alkoholkoncentrációját, a másnaposság tüneteinek mértékét. Végül azt látták, hogy 1. a másnaposság tünetei közvetlenül az első székletürítés előtt voltak a legsúlyosabbak; 2. az első után a hányinger csökkent; 3. a második után pedig tovább csökkent a hányinger, a fejfájás és a fáradtságérzés is. A vér etanolkoncentrációja az első ürítés után érte el a nullát. Az első székletminták átlagos alkohol- és acetaldehidszintje jelentősen magasabb volt, mint a másodiké. Az első székletürítés után a májenzimek elkezdtek megbirkózni a feladattal, de a vérben még mindig magas volt az acetaldehidszint. A második ürítés után azonban ez is jelentősen csökkent, így vezetve a másnaposság tüneteinek jelentős enyhüléséhez.”

De nekünk, magyaroknak sem kell a szomszédba menni extrém gyógymódokért. Kovászos uborka (vagy csak a leve), langyos zsír kortyolása a szeszelés előtt (ún. vőfélymódszer), fokhagymás joghurt – mind-mind katzenjammerológiai hungarikumok.

Balázs Géza pálinkakönyve szerint autentikus népi gyógymód volt Göcsejben a macskajaj ellen, hogy akiben éppen meg akart gyulladni másnap a pálinka, annak szájába lótrágya levéből öntöttek egy kanállal. Nem világos a szándék: ez vajon gyógymód vagy büntetés? Jegyezzük meg, e munka arról is tud, hogy mi, magyarok mily furfangos módokon küzdöttünk a részegeskedés ellen. Például: éjjel 12 és 1 óra között egy, a szerencsétlen alkoholistával megegyező keresztnevű ember fejfája alá beástunk pohárban egy deci pálinkát, majd kilenc nap múlva éjfélkor kiástuk a szeszt, s abból itattuk a falusi alkeszt. Vagy egy másik módszer: a halottmosdatásból visszamaradt vizet beleöntöttük részeges barátunk borába, azzal itattuk. A halálszagú szesztől kigyógyulnánk a piázásból? Morbid egy nemzet a miénk!

Azt pedig Megyesi Gusztávtól tudjuk, hogy az óbudai Kis Dreher sörözőben (Kórház u. 1.) működik V. Andrea, aki „különféle ásványokat, márgát, antracitot, földpátot, rézgálickristályt, zacskó Dunakavics cukrot, tiki-taki golyót helyez a tenyerébe, s ezt szorítja három napon át a páciensre gondolva, ettől állítólag elmúlik a másnaposság. A kúra a doktornőnél mindig ingyenes, a rézgálichoz a rezet a kocsma adja, gálicot viszont a betegnek kell hoznia.”

A hazai Kiskegyed magazin pedig a Macskajajkoktéllal rukkol elő: „A hozzávalók mind remek gyomornyugtatók a másnaposságra: 2 deci narancslé 1 kiskanál gyümölcscukorral, egy csipetnyi sóval és fél magnézium- vagy C-vitamin-pezsgőtabletta. A gyümölcscukor aktivizálja a májat, a C-vitamin stabilizálja az agyfunkciókat, az elvesztett ásványi anyagokat pedig a magnézium pótolja.” Hát, látni szeretném én azt a derék másnapost, aki hányingerrel küszködve magába bírja tuszkolni ezt a sós-cukros lutykot!

Temesi Ferenc Aznap a másnapról című katzenjammerológiai alapvetésében összeállítja A másnapzúzók kilencparancsolatát: 1. Aszpirin paradicsomlével és hosszú, forró fürdő. 2. Kávé tonikból főzve, narancsdzsúz és méz. 3. Szauna sörrel. 4. Víz és C-vitamin. 5. Víz és polybétabletta. 6. Író. (Nem számítógéppel, bögrében.) 7. Jéghideg kóla (nem diétás). 8. Három aszpirin és három pohár víz lefekvés előtt. 9. Hányás lefekvés előtt. (Utóbbi kettő kombinálható.)

Szintén Temesi közléséből ismerünk egy holland macskajajtrükköt: ugyanannyi rész pezsgő és állott Guinness (Black Velvet), és egy ír turpisságot is: nyers tojás, citromzselé, egy korty Guinness – nem összekeverve. (Azért vigyázat, az írek kijózanodási szokásait semmiképpen nem ítélnénk követendő példának, elég csak Joyce Ulyssesére utalni, ahol is a pocsolyarészegségéből eszmélgető, kiszáradt szájú Stephen Dedalust egy kocsisbetérőbe akarja kalauzolni Mr. Leopold Bloom, hogy ott majd szódás tejjel itassa. Ugye hogy nem hülyeség a hányószacskó?)

Ficsku Pali bácsi Ukroska és csontsaláta című novellája végén így rendeli a moldáviai ukroska fogyasztását: „Másnaposan, jéghidegen, a forró életre gondolva.” A mondat oly szép, hogy máris kicsit jobban vagyunk. Hogy miből áll ez a kaproskának is nevezett fogás? Lásd később a receptben! Mindenképpen tesztelésre ajánlható idea.

Van, aki az ásványi anyagok pótlására mindenképpen valami sósat-savasat ajánl, mások szerint csakis a fokozott folyadékbevitel és a szénsavmentes ásványvíz segít. Tudunk olyan elmebetegről, aki csak tejet iszik másnap, s olyanról is, aki a forró kávé és a jéghideg kóla kombinációjában hisz.

Magunk nem ismerünk tökéletes gyógyírt a macskajajra. Valódi megoldás nincs, csupán kis cselek léteznek: pl. hideg lével jegelni, meleggel simogatni a megbántott hasat, azután nyugalom, szerelem…

Szerelem? – kérdezhetik önök csodálkozva. Másnaposan? Hányingerrel és fejfájással küzdve? Igen, kérem, teljesen normális, ha katzenjammeres állapotban szexre vágynak. Legalábbis ezt állítja Tara Suwinyattichaiporn szexológus és szexkutató. Tara szerint több oka is van a zákányos szexéhségnek. 1. Így szeretnél endorfinokhoz jutni, és olyan örömöket átélni, amik elősegítik a regenerálódásodat. 2. A tested stresszoldásra szeretné használni a szexet. 3. Az alkoholfogyasztás megzavarhatja a neurotranszmitterek szintjét, és megváltoztathatja a hormonális egyensúlyt, lelassítja az idegi aktivitást és tompítja az érzéseket, amint azonban a szervezet lebontja az alkoholt, és csökken a véralkoholszint, hirtelen fokozott izgalom és vágy jelentkezhet az emberben, és szexelni támadhat kedve – ezt már Barbara Santini pszichológus állítja. Dr. Suwinyattichaiporn néhány másnapos szextippel is szolgál, például ha hányingered van, kerüld a nyakatekert Káma-szútra-szexpozíciókat.

Sokan azt gondolják, hogy minden másnapos recept csak cifra pótcselekvés, igazi megoldás ugyanis nem létezik. Várni kell, nincs mese. Csakis az Idő gyógyítja e sebet! Temesi Ferenc egyenesen úgy fogalmaz: „Valójában a másnaposságot csak a halál gyógyítja.”

Talán ez az egyetlen holtbiztos recept.

P. S.: És hogy mi az oka annak, hogy az emberiség sok ezer éve nem találja a katzenjammer elleni valódi gyógyírt? Mert nincs ilyen orvosság? Se égen, se földön? Vagy mert talán nem is akarta megtalálni?

Nem tudjuk.

Csak annyit állítunk, hogy kell ez a macskajaj! Hogy kerek legyen a világ. Hogy az érmének két oldala legyen. Hogy ne felejtsük el, aki dudás akar lenni, pokolra kell annak menni.

Arról már nem is beszélve, hogy másnaposság nélkül korhelyhalászlé sem lenne. És e babérleveles, citromos, tejfölös bujaság nélkül már tényleg nagyon szomorú lenne a világ.

P. S. 2: És abban se legyünk biztosak, hogy a macskajaj eredendően rossz. Egy székely séf barátunk egyszer azt mondta: „Kicsibarátom, minden egyes nap hálát adok a Jóistennek, hogy megteremtette a gósnyát [katzenjammer székelyül], mert ha gósnya nem lenne, mi feszt meg lennénk részegedve!”

Ha van szervkereskedő, esetleg lócsiszár barátunk, akkor ez a fogás könnyen elkészíthető. Egy lóagyvelőt főzzünk meg, majd tisztítsunk meg szépen a hártyájától. Ezután egy lóvesét is főzzünk meg jó puhára. Míg fő, olvassuk el Lao-ce Tao Te Kingjét, s véssük agyunkba, hogy a Tao szerinti élet felé vezető út az egyéni törekvések feladásában áll, hogy egyéniségünk /akár a másnaposság/ egy szűk és merev korlát, amely nem enged minket a határtalan világmindenséggel harmonizálni, hogy egyéniségünk kiszab számunkra bizonyos kereteket, érzékeink és értelmünk, érzéseink és szellemünk számára kijelöl egy bizonyos meghatározott területet és irányt, mint a szemellenző a lónak, s hogy ez az egyéni élet, a mindenség tág Létével szemben, korcs és természetellenes, hogy egyéni törekvéseink ütköznek a kozmikus lét törekvésmentes, sima harmóniájával. Ha mindezt egy életre megértettük, s a vese is puha már, vagdaljuk fel szép vékony karikákra. A lábosba tegyünk egy kanál lózsírt, hevítsük fel, egy fej vöröshagymát apróra vágva tegyünk a zsírba, valamint egy kis petrezselymet is. Pároljuk kicsit. Azután a vesét és a velőt tört borssal és sóval rakjuk a hagymás zsírba, fedjük le. Ha gyorsan sülni kezd, egy pár kanál vizet kell rá önteni, és kavargatni, míg a velő szétfő a vese között. Kevéssé leveses legyen, ha feltálaljuk.

(Egy neve elhallgatását kérő kötöttáru-kereskedő

receptje a józsefvárosi piacról)

HOZZÁVALÓK:

keménytojás

főtt füstölt hús

/comb és tarja vegyesen/

újhagyma zöldje

nyers uborka

retek

sok-sok kapor

kaukázusi kefir

só ízlés szerint

bors

ELKÉSZÍTÉS:

A hozzávalókat apróra vágjuk,

egy nagy tálban összekeverjük,

és leöntjük kaukázusi kefirrel.

FOGYASZTÁS:

Másnaposan, jéghidegen, a forró életre gondolva.

(Ficsku Pál receptje a Friss irodalmi húsok című kötetből)

HOZZÁVALÓK:

125 ml kagylólé

1 öntet Worcestershire-szósz

15 ml ketchup

só és bors

15 ml citromlé

zelleres só

ELKÉSZÍTÉS:

A kagylólevet, a ketchupot,

a citromlevet, a Worcestershire-szószt, a sót és a borsot

jéggel jól összerázzuk.

Az italt lehűtött delmonico pohárba szűrjük. Meghintjük zelleres sóval.

(A Playboy receptje)

„

crapula

”

Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!

Felelős kiadó M. Nagy Miklós

A Helikon Kiadó a Libri Könyvkiadó Kft. imprintje

Felelős szerkesztő Turi Márton

A szöveget gondozta Bajtai Zoltán

Műszaki szerkesztő Széplaki Gyöngyi

ISBN 978 963 620 750 2

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Aleo – Apache License 2.0

Cascadia Mono – SIL Open Font License

Courier Prime – SIL Open Font License

Diplomata – SIL Open Font License

IM Fell English – SIL Open Font License

Source Serif 4 – SIL Open Font License

Special Elite – SIL Open Font License